CELEX: 52021PC0630
Language: lv
Date: 2021-10-13
Title: Priekšlikums PADOMES ĪSTENOŠANAS LĒMUMS, ar ko Itālijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, kas nav privāti izpriecu kuģi, [saskaņā ar Direktīvas 2003/96/EK 19. pantu]

EIROPAS KOMISIJA
            Briselē, 13.10.2021
            COM(2021) 630 final
            2021/0324(NLE)
            
            Priekšlikums
            PADOMES ĪSTENOŠANAS LĒMUMS,
            ar ko Itālijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, kas nav privāti izpriecu kuģi, [saskaņā ar Direktīvas 2003/96/EK 19. pantu]
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Nodokļu uzlikšanu energoproduktiem un elektroenerģijai Savienībā reglamentē Padomes Direktīva 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai
                     1
                   (“Enerģijas nodokļu direktīva” jeb “direktīva”).
               
               
                  Saskaņā ar minētās direktīvas 19. panta 1. punktu un papildus jo īpaši tās 5., 15. un 17. pantā izklāstītajiem noteikumiem Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no nodokļa vai nodokļa samazinājumus īpašu politikas apsvērumu interesēs.
               
               
                  Itālija lūdza atļauju sešus gadus piemērot samazinātu likmi krasta elektroenerģijas piegādei ostā noenkurotiem kuģiem, kas aprīkoti ar elektroiekārtām, kuru nominālā uzstādītā jauda ir lielāka par 35 kW. Šā priekšlikuma mērķis ir piešķirt minēto atļauju, izmantojot atkāpi, kura būtu derīga, kā pieprasīts, sešus gadus, no 18. oktobra. 
               
               
                  Ar 2020. gada 14. septembra vēstuli Itālijas iestādes informēja Komisiju par savu nodomu piemērot šo pasākumu. Papildu informāciju iesniedza 2021. gada 12. maijā.
               
               
                  Itālija vēlētos saņemt atļauju piemērot samazinātu nodokļa likmi 0,50 EUR/MWh apmērā, kas atbilst direktīvā noteiktajai minimālai nodokļa likmei elektroenerģijai izmantošanai uzņēmuma vajadzībām, krasta elektroenerģijas piegādei ostā noenkurotiem kuģiem, kas aprīkoti ar elektroiekārtām, kuru nominālā uzstādītā jauda ir lielāka par 35 kW.
               
               
                  Pieprasītais piemērošanas termiņš ir seši gadi, iekļaujoties Enerģijas nodokļu direktīvas 19. pantā noteiktajā maksimālajā termiņā.
               
               
                  Pieprasot šo pasākumu, Itālija vēlas radīt stimulu krasta elektroenerģijas izmantošanai, kas tiek uzskatīta par mazāku piesārņojumu radošu alternatīvu, salīdzinot ar elektroenerģijas ražošanu ostā noenkurotos kuģos. Kā norādīts pieprasījumā, samazinātā likme saņēmējiem būs 0,50 EUR/MWh. Tā ir minimālā elektroenerģijas likme, kā norādīts direktīvas 10. panta 1. punktā un I pielikuma C tabulā. Enerģijas nodokļa degresīvās struktūras dēļ relatīvā priekšrocība būs lielāka to iekārtu operatoriem (un lietotājiem), kurām ir salīdzinoši zems patēriņš. 
               
               
                  No otras puses, saskaņā ar Enerģijas nodokļu direktīvas 14. panta 1. punkta c) apakšpunktu dalībvalstīm ir jāatbrīvo no nodokļiem energoprodukti, ko izmanto elektroenerģijas ražošanai ostā noenkurotos kuģos, un elektroenerģija, ko ražo šādos kuģos. Saskaņā ar direktīvas 15. panta 1. punkta f) apakšpunktu šo atbrīvojumu var piemērot arī attiecībā uz elektroenerģijas ražošanu un kuģos saražoto elektroenerģiju kuģošanai pa iekšējiem ūdensceļiem. Itālija apstiprināja šā pēdējā minētā fakultatīvā atbrīvojuma transponēšanu. 
               
               
                  Kā norādīts pieprasījumā, Itālijā ostu piestātņu elektrifikācija pašlaik nav plaši izplatīta, tāpēc nodokļu samazinājuma īstenošanai īstermiņā nevajadzētu radīt finansiālas sekas. Itālijas iestādes nevarēja ex ante aplēst pasākuma saņēmēju skaitu, tāpēc tās nevarēja sniegt nekādu informāciju par gada budžeta izdevumiem. 
               
               
                  Itālijas iestādes ir norādījušas, ka, izņemot privātus izpriecu kuģus, nodokļa samazinājums attiecas uz visiem ostā noenkurotiem kuģiem, kas aprīkoti ar elektroiekārtām, kuru nominālā uzstādītā jauda ir lielāka par 35 kW; tas nozīmē, ka visi komerciālajā navigācijā izmantotie kuģi, neatkarīgi no to lieluma vai karoga valsts, var gūt labumu no nodokļa samazinājuma. 
               
               
                  Iemesls, kāpēc konkrētā pasākuma piemērošanas joma tika attiecināta tikai uz kuģiem, kas aprīkoti ar elektrosistēmām, kuru nominālā uzstādītā jauda ir lielāka par 35 kW, ir cieši saistīts ar izvirzīto vidisko mērķi. Itālijas iestādes pieņem, ka kuģi ar zemas nominālās jaudas elektrosistēmām, atrodoties ostās, parasti izmanto elektroenerģiju, ko uz zemes esošās iekārtas piegādā ostā noenkurotiem kuģiem (“krasta elektroenerģija”), nevis atsevišķus elektroģeneratorus, izmantojot savus iekšdedzes dzinējus. Tādējādi ostā noenkuroti kuģi, kuru nominālā jauda ir mazāka par 35 kW, neveicina piesārņojumu. Pamatojums attiecīgā nodokļu pasākuma piemērošanai kuģiem ar lielākām elektrosistēmām, kas parasti darbina savus ar fosilo kurināmo darbināmos elektroģeneratorus, ir mudināt tos, piestātnē esot, izmantot krasta iekārtu piegādāto elektroenerģiju. 
               
            
            
               Pasākums nav pieejams uzņēmumiem, kas nonākuši finansiālās grūtībās, vai uzņēmumiem, uz kuriem attiecas atgūšanas rīkojumi, pamatojoties uz iepriekšēju Komisijas lēmumu, ar kuru atbalsta pasākums atzīts par nelikumīgu un nesaderīgu ar iekšējo tirgu.
            
            
               
                  Samazinot nodokli, Itālija vēlas sniegt stimulu attiecīgajiem operatoriem attīstīt un izmantot krasta elektroenerģiju, lai samazinātu gaisa piesārņojumu un CO2 emisijas, kas rodas, ostā noenkurotiem kuģiem sadedzinot kurināmo. Samazinātas nodokļa likmes piemērošana uzlabotu krasta elektroenerģijas konkurētspēju salīdzinājumā ar flotes degvielas izmantošanu uz kuģa, uz ko attiecas atbrīvojums no nodokļa.
               
            
            
               •Saskanība ar spēkā esošajiem noteikumiem konkrētajā rīcībpolitikas jomā
            
            
               
                  Nodokļu noteikšanu elektroenerģijai reglamentē Enerģijas nodokļu direktīva 2003/96/EK, jo īpaši tās 10. pants. Direktīvas 14. panta 1. punkta c) apakšpunktā paredzēts obligāts atbrīvojums no nodokļiem energoproduktiem, kas paredzēti navigācijai, kā arī elektroenerģijai, ko ražo kuģī. Direktīvas 5., 15. un 17. pantā paredzēta iespēja dalībvalstīm piemērot nodokļu diferencēšanu, tostarp atbrīvojumus un samazinājumus, atsevišķiem elektroenerģijas izmantošanas veidiem. Tomēr minētie noteikumi kā tādi neparedz samazinātus nodokļus krasta elektroenerģijai.
               
            
            
               Enerģijas nodokļu direktīvas noteikumi
            
         
         
            
               
                  Direktīvas 19. panta 1. punkta pirmā daļa skan šādi: 
               
               
                  “Papildus iepriekšējos pantos, jo īpaši 5., 15. un 17. pantā noteiktajiem noteikumiem, Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus vai samazinājumus īpašu politikas apsvērumu interesēs.”
               
               
                  Ar šo nodokļa samazinājumu Itālijas iestādes tiecas sasniegt mērķi popularizēt videi nekaitīgāku veidu, kā ostās noenkurotie kuģi var iegūt vajadzīgo elektroenerģiju, lai tādējādi uzlabotu apkārtnes gaisa kvalitāti un samazinātu troksni. Komisija jau ir ieteikusi izmantot krasta elektroenerģiju kā alternatīvu elektroenerģijai, kas ražota ostās noenkurotajos kuģos, un tādējādi jau ir atzinusi tās labvēlīgo ietekmi uz vidi
                     2
                  . No saņēmējiem tiks iekasēta ES minimālā nodokļa likme par elektroenerģiju, kas saskaņā ar Enerģijas nodokļu direktīvu ir EUR 0,50/MWh, un var veicināt izvirzīto politisko mērķu sasniegšanu 
               
               
                  Iespēju ieviest labvēlīgu nodokļu režīmu attiecībā uz krasta elektroenerģiju var paredzēt saskaņā ar direktīvas 19. pantu, jo tā mērķis ir ļaut dalībvalstīm ieviest turpmākus atbrīvojumus vai samazinājumus īpašu politikas apsvērumu interesēs. 
               
               
                  Itālija ir pieprasījusi šo pasākumu piemērot uz direktīvas 19. panta 2. punktā atļauto maksimālo laikposmu, t. i., sešus gadus. Principā jebkuram atbrīvojuma piemērošanas laikposmam ir jābūt pietiekami ilgam, lai neatturētu ostu operatorus un elektroenerģijas piegādātājus no vajadzīgo ieguldījumu veikšanas krasta elektroenerģijas objektos vai šo ieguldījumu turpināšanas. Minētais laikposms nodrošinās pēc iespējas lielāku juridisko noteiktību arī kuģu operatoriem, kuriem ir jāplāno savi ieguldījumi kuģa aprīkojumā. 
               
            
            
               Tomēr atkāpe nedrīkstētu apdraudēt spēkā esošā tiesiskā regulējuma tālāku attīstību, un būtu jāņem vērā Enerģijas nodokļu direktīvas pārskatīšana un tas, ka Padome, iespējams, pieņems tiesību aktu, pamatojoties uz Komisijas priekšlikumu, kas publicēts 2021. gada 14. jūlijā, par grozījumiem Enerģijas nodokļu direktīvā
                  3
               . 
            
            
               Lai gan šķiet lietderīgi piešķirt atļauju uz pieprasīto laikposmu, šādos apstākļos atkāpes spēkā esība var būt īsāka nekā pieprasīts, ja vispārīgu noteikumu piemērošana šajā jomā notiek agrāk. 
            
            
            
               
                  Noteikumi par valsts atbalstu
               
               
                  Itālijas iestāžu plānotā samazinātā nodokļa likme 0,50 EUR/MWh atbilst minimālajam nodokļu līmenim attiecībā uz elektroenerģiju uzņēmuma vajadzībām saskaņā ar Direktīvas 2003/96/EK 10. pantu. 
               
               
                  Tādējādi šķiet, ka uz šo pasākumu attiecas Komisijas Regulas (ES) Nr. 651/2014 (GEBR) 44. pants, kas paredz nosacījumus, saskaņā ar kuriem atbalstu dabas resursu nodokļu samazinājumu veidā saskaņā ar Direktīvu 2003/96/EK var atbrīvot no valsts atbalsta paziņošanas prasības. Tomēr šajā posmā nav iespējams noteikt, vai visi minētajā regulā paredzētie nosacījumi ir izpildīti, un priekšlikums par Padomes īstenošanas lēmumu neskar dalībvalsts pienākumu nodrošināt atbilstību valsts atbalsta noteikumiem, jo īpaši gadījumā, kad uz atbalstu attiecas atbrīvojums saskaņā ar Komisijas Regulu (ES) Nr. 651/2014
                     4
                  .
               
            
            
               •Atbilstība pārējiem Savienības politikas virzieniem
            
            
               
                  Politika vides un klimata pārmaiņu jomā
               
               
                  Pieprasītais pasākums attiecas galvenokārt uz ES vides un klimata pārmaiņu politiku. Ciktāl ar tā palīdzību būs iespējams samazināt flotes degvielas izmantošanu ostās noenkurotos kuģos, pasākums dos ieguldījumu apkārtnes gaisa kvalitātes uzlabošanā. Direktīvas 2008/50/EK par gaisa kvalitāti
                     5
                   13. pantā prasīts, lai dalībvalstis nodrošinātu, ka vairāku gaisu piesārņojošo vielu līmeņi nepārsniegtu direktīvā noteiktos robežlielumus, kā arī tiktu ievēroti mērķlielumi un citi gaisa kvalitātes standarti. Dalībvalstīm ir pienākums rast risinājumus tādām problēmām kā emisijas no ostās noenkurotiem kuģiem, ja tas ir būtiski, un domājams, ka ostās, kur ir šādas problēmas, tiek veicināta krasta elektroenerģijas izmantošana kā viens elements vispārējās gaisa kvalitātes stratēģijā. Krasta elektroenerģijas izmantošana tiek veicināta arī saskaņā ar Direktīvu (ES) 2016/802
                     6
                  , ar ko reglamentē sēra saturu kuģu degvielā. Tas arī veicinātu prasību attiecībā uz slāpekļa nosēdumiem ievērošanu saskaņā ar Direktīvu 92/43/EEK par dabisko dzīvotņu, savvaļas faunas un floras aizsardzību. Šajā sakarā Itālijas iestādes sagaida, ka krasta elektroenerģijas izmantošana samazinās vietējās emisijas. 
               
               
                  Šis pasākums sekmētu krasta elektroenerģijas izmantošanu, lai veicinātu ilgtspējīgas ostas un ilgtspējīgu kuģošanu. Tas atbilst ES politikas mērķiem. Krasta elektroenerģijas ieviešana Eiropas ostās ir viens no ierosinātajiem pasākumiem, lai sasniegtu Eiropas zaļajā kursā noteiktos vērienīgos mērķus.
               
               
                  Iespējams, ka pasākums arī izraisīs CO2 emisijas samazinājumu tādējādi, ka lielākas sistēmu efektivitātes un izmantoto degvielas resursu atšķirību dēļ sauszemes energotīkla energoresursu struktūra ir mazāk oglekļietilpīga nekā elektroenerģija, kas saražota uz kuģa, izmantojot flotes degvielu. 
               
               
                  Enerģētikas politika
               
               
                  Pasākums ir saskaņā ar Direktīvu 2014/94/ES par alternatīvo degvielu infrastruktūras ieviešanu
                     7
                  , kurā pievēršas jautājumam par krasta elektroenerģijas padeves objektu ierīkošanu ostās, ja ir šādu objektu pieprasījums un ja izmaksas nav nesamērīgas salīdzinājumā ar ieguvumiem, tostarp vides ieguvumiem. Turklāt tas ir atzīts par vispārējas nozīmes mērķi valsts atbalsta piešķiršanai saskaņā ar LESD 107. panta 1. punktu
                     8
                  .
               
               
                  Šeit jāatceras, ka viens no galvenajiem iemesliem krasta elektroenerģijas nelabvēlīgajai konkurētspējas situācijai ir tāds, ka alternatīva, proti, jūras ostās noenkurotos kuģos saražotā elektroenerģija, patlaban ir pilnībā atbrīvota no nodokļa – no nodokļa ir atbrīvota ne tikai flotes degviela, kas izmantota elektroenerģijas ražošanai, kā noteikts Direktīvas 2003/96/EK 14. panta 1. punkta a) apakšpunktā, bet arī tā elektroenerģija, kura saražota kuģī (skat. Direktīvas 2003/96/EK 14. panta 1. punkta c) apakšpunktu). Lai gan pēdējo minēto atbrīvojumu pašu par sevi ir grūti savienot ar Savienības mērķiem vides jomā, tā pamatā ir praktiski apsvērumi. Lai apliktu ar nodokļiem kuģī saražoto elektroenerģiju, būtu nepieciešama kuģa īpašnieka, kas bieži vien reģistrēts trešā valstī, vai operatora deklarācija par patērētās elektroenerģijas apjomu. Šādā deklarācijā būtu jāiekļauj aplēse par to, kāda daļa elektroenerģijas patērēta tās dalībvalsts teritoriālajos ūdeņos, kurā maksājams nodoklis. Nepieciešamība iesniegt šādas deklarācijas katrā valstī, uz kuru teritoriālajiem ūdeņiem tas attiecas, kuģu īpašniekiem radītu milzīgu administratīvo slogu. Analogi apsvērumi attiecas uz kuģošanu pa iekšzemes ūdensceļiem un fakultatīvo nodokļu režīmu, kas paredzēts direktīvas 15. panta 1. punkta f) apakšpunktā (ko faktiski īstenojusi Itālija). Ņemot vērā šos apstākļus, ir pamatoti neradīt nelabvēlīgu situāciju mazāku piesārņojumu radošajai alternatīvai, proti, krasta elektroenerģijas izmantošanai, un ļaut Itālijai piemērot samazinātu nodokļa likmi.
               
               
                  Transporta politika
               
            
         
         
            
               
                  Šis pasākums atbilst Komisijas Ieteikumam 2006/339/EK par krasta elektroenerģijas pieslēguma izmantošanas veicināšanu kuģiem, kas piestājuši Savienības ostās
                     9
                  , un Komisijas paziņojumam “Stratēģiskie mērķi un rekomendācijas ES jūras transporta politikai
                     10
                  .
               
               
                  Iekšējais tirgus un godīga konkurence
               
               
                  No iekšējā tirgus un godīgas konkurences viedokļa pasākums tikai samazina pašreizējo kuģu degvielas nodokļa atbrīvojuma izraisīto nevienlīdzību nodokļu jomā starp diviem konkurējošiem elektroenerģijas avotiem, kas pieejami ostā noenkurotiem kuģiem, proti, starp elektroenerģiju, kas saražota kuģī, un krasta elektroenerģiju.
               
               
                  Attiecībā uz konkurenci starp kuģu operatoriem vispirms jāatzīmē, ka saskaņā ar Itālijas iestāžu sniegto informāciju patlaban nav ostā noenkurotu kuģu, kas aprīkoti ar elektroiekārtām, kuru nominālā uzstādītā jauda ir lielāka par 35 kW, kuri izmanto krasta enerģiju. Tāpēc ievērojami konkurences izkropļojumi varētu rasties tikai starp tiem kuģiem, kas, pārejot uz krasta elektroenerģiju, gūtu labumu no pieprasītā pasākuma, un tiem, kuri turpinātu elektroenerģijas ražošanu kuģī. Lai gan precīzas izmaksu prognozes lielā mērā atkarīgas no naftas cenu izmaiņām, un tādēļ prognozēšana ir sarežģīta, jaunākie pieejamie izvērtējumi liecina, ka kopumā pat pilnīgs nodokļu atbrīvojums vairumā gadījumu nesamazinātu pamatdarbības izmaksas par krasta elektroenerģiju zem tā līmeņa, kas atbilst kuģī saražotas elektroenerģijas izmaksām
                     11
                  , un tādējādi salīdzinājumā ar elektroenerģijas ražošanu kuģī neradītu būtisku konkurences priekšrocību tiem kuģu operatoriem, kas izmanto krasta elektroenerģiju. Konkrētajā gadījumā būtisks tāda veida kropļojums, kā aprakstīts iepriekš, vēl jo mazāk ir sagaidāms tādēļ, ka Itālija ievēros Direktīvā 2003/96/EK noteikto minimālo nodokļu līmeni elektroenerģijai uzņēmuma vajadzībām. 
               
               
                  Turklāt, kā jau minēts, kuģu operatori, kas saņem krasta elektroenerģiju, kurai piemēro Direktīvā 2003/96/EK noteikto minimālo nodokļa līmeni, principā negūst ekonomisku priekšrocību salīdzinājumā ar operatoriem, kas ražo paši savu elektroenerģiju uz kuģa, jo šī elektroenerģija ir atbrīvota no nodokļa. Itālijas iestādes uzskata, ka kuģī ražotas elektroenerģijas aizstāšana ar krasta elektroenerģiju, kurai piemērots minimālais nodokļu līmenis, kopumā neradītu nozīmīgas priekšrocības izmaksu ziņā
                     12
                  .
               
               
                  Turklāt attiecīgajiem kuģiem krasta elektroenerģija būs pieejama neatkarīgi no to karoga valsts, neradot labvēlīgāku nodokļu situāciju valsts tirgus dalībniekiem salīdzinājumā ar konkurentiem no citām ES dalībvalstīm.
               
               
                  Attiecībā uz konkurenci starp ostām ir sagaidāms, ka jebkura iespējamā ietekme uz tirdzniecību starp dalībvalstīm, kas varētu rasties, ja kuģi maina savus maršrutus atkarībā no iespējas izmantot krasta elektroenerģiju ar samazinātu nodokļa likmi, būs niecīga. Situācijā, kad, kā minēts iepriekš, nav paredzams, ka par spīti nodokļa samazinājumam krasta elektroenerģijas izmantošana vismaz īstermiņā kļūs rentablāka par elektroenerģijas ražošanu kuģī, nav paredzams, ka šis nodokļa samazinājums krasta elektroenerģijai ievērojami izkropļos konkurenci starp ostām, rosinot kuģus mainīt maršrutu atkarībā no šādas elektroenerģijas pieejamības.
               
               
                  Faktu, ka samazinātās nodokļa likmes piemērošana attiecas tikai uz krasta elektroenerģijas piegādi ar vismaz 380 voltu spriegumu kuģiem, varētu uzskatīt par tirgus izkropļojumu. Tomēr Itālijas iestādes ir norādījušas, ka komerciālajiem kuģiem netiek piegādāta krasta enerģija, kuras spriegums ir mazāks par 380 voltiem; šāda sprieguma elektroenerģiju piegādā tikai maziem izpriecu kuģiem.
               
               
                  Termiņš, uz kuru ir ierosināta atļauja piemērot samazinātu nodokļu likmi, ja vien pašreizējā sistēmā un situācijā nenotiks būtiskas izmaiņas, padara maz ticamu, ka iepriekšējās rindkopās veiktā analīze pirms pasākuma beigām mainītos.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Padomes Direktīvas 2003/96/EK 19. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Netiešo nodokļu uzlikšana, uz ko attiecas LESD 113. pants, pati par sevi nav ekskluzīvā Eiropas Savienības kompetencē LESD 3. panta nozīmē.
               
               
                  Tomēr saskaņā ar Direktīvas 2003/96/EK 19. pantu Padomei tika piešķirta ekskluzīva kompetence ar sekundāru tiesību aktu atļaut dalībvalstij ieviest turpmākus atbrīvojumus vai samazinājumus minētā noteikuma nozīmē. Dalībvalstis tāpēc nevar aizstāt Padomi. Tādējādi subsidiaritātes princips uz šo īstenošanas lēmumu neattiecas. Šis akts nekādā ziņā nav leģislatīvā akta projekts, tāpēc saskaņā ar Līgumiem pievienoto 2. protokolu tas nebūtu jāiesniedz valstu parlamentiem, lai pārbaudītu atbilstību subsidiaritātes principam.
               
            
            
               •Proporcionalitāte
            
            
               
                  Šajā priekšlikumā ir ievērots proporcionalitātes princips. Nodokļu samazinājums nepārsniedz konkrētā mērķa sasniegšanai vajadzīgo.
               
            
            
               •Juridiskā instrumenta izvēle
            
            
               
                  Ierosinātais instruments ir Padomes īstenošanas lēmums. Direktīvas 2003/96/EK 19. pants paredz tikai šāda veida pasākumu.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
         
         
            
               •Ex post izvērtējumi / spēkā esošo tiesību aktu atbilstības pārbaude
            
            
               
                  Pasākumam nav nepieciešama spēkā esošo tiesību aktu izvērtēšana.
               
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Itālijas pieprasījums, un tas attiecas vienīgi uz šo dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Šis priekšlikums attiecas uz atļaujas piešķiršanu atsevišķai dalībvalstij pēc tās pieprasījuma, un ietekmes novērtējums tam nav nepieciešams.
               
               
                  Saskaņā ar Itālijas sniegto informāciju pasākums īstermiņā neietekmēs nodokļu ieņēmumus. Kā minēts iepriekš, Itālijas iestādes nevarēja aplēst atbalsta saņēmēju skaitu. Nodokļa likme krasta elektroenerģijai arī turpmāk būs virs minimālā nodokļa līmeņa, kas noteikts Direktīvā 2003/96/EK.  Itālija cer, ka pasākums pozitīvi ietekmēs tās vides mērķu sasniegšanu, un jo īpaši emisiju samazināšanā un apkārtnes gaisa kvalitātes uzlabošanā ostas pilsētās.
               
            
            
               •Normatīvā atbilstība un vienkāršošana
            
            
               
                  Pasākums neparedz vienkāršošanu. Tas izstrādāts pēc Itālijas pieprasījuma un attiecas vienīgi uz šo dalībvalsti.
               
            
            
               •Pamattiesības
            
            
               
                  Pasākums neietekmē pamattiesības.
               
            
            
               4.IETEKME UZ BUDŽETU
            
            
               
                  Minētais pasākums Savienībai nerada finansiālu un administratīvu slogu. Tādējādi priekšlikums neietekmē Savienības budžetu.
               
            
            
               5.CITI ELEMENTI
            
            
               •Īstenošanas plāni un uzraudzīšanas, izvērtēšanas un ziņošanas kārtība
            
            
               
                  Īstenošanas plāns nav nepieciešams. Šis priekšlikums attiecas uz atļaujas piešķiršanu nodokļu samazināšanai atsevišķai dalībvalstij pēc tās pieprasījuma. Tā ir paredzēta uz ierobežotu laikposmu. Plānotā nodokļa likme būs vienāda ar minimālo nodokļu līmeni, kas noteikts Enerģijas nodokļu direktīvā. Pasākumu var izvērtēt, ja tiek pieprasīts pagarinājums pēc tam, kad ir beidzies tā spēkā esības termiņš.
               
            
            
               •Paskaidrojošie dokumenti (attiecībā uz direktīvām)
            
            
               
                  Priekšlikumam nav vajadzīgi paskaidrojošie dokumenti par transponēšanu. 
               
            
         
         
            
               •Detalizēts konkrētu priekšlikuma noteikumu skaidrojums
            
            
               
                  1. pantā noteikts, ka Itālijai būs atļauts piemērot samazinātu elektroenerģijas nodokļa likmi elektroenerģijai, kas tiek tieši piegādāta Itālijas ostās noenkurotiem kuģiem, kas nav privāti izpriecu kuģi (“krasta elektroenerģija”). Nodokļa likme nedrīkst būt mazāka par 0,50 EUR/MWh, t. i., minimālo nodokļu līmeni elektroenerģijai uzņēmuma vajadzībām, kas noteikts direktīvā. Elektroenerģiju ar samazinātu likmi nedrīkstēs piegādāt privātiem izpriecu kuģiem, kas definēti Direktīvas 2003/96/EK 14. panta 1. punkta c) apakšpunkta otrajā daļā.
               
               
                  2. pantā noteikts, ka pieprasīto atļauju piešķir uz sešiem gadiem – no 2021. gada 18. oktobra līdz 2027. gada 17. oktobrim, kas ir direktīvā paredzētais maksimālais laikposms.
               
            
            
               2021/0324 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Itālijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, kas nav privāti izpriecu kuģi, [saskaņā ar Direktīvas 2003/96/EK 19. pantu]
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai
                  13
               , un jo īpaši tās 19. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Ar 2020. gada 14. septembra vēstuli Itālija lūdza atļauju saskaņā ar Direktīvas 2003/96/EK 19. pantu piemērot samazinātu nodokļa likmi elektroenerģijai, kas tiek tieši piegādāta ostā noenkurotiem jūras vai iekšējo ūdensceļu kuģiem, kas nav privāti izpriecu kuģi (“krasta elektroenerģija”). Ar 2021. gada 12. maija vēstuli Itālija sniedza papildu informāciju.
            
            
               (2)Ar samazināto nodokļu likmi Itālija vēlas veicināt krasta elektroenerģijas izmantošanu, kas tiek uzskatīta par videi nekaitīgāku veidu, salīdzinot ar flotes degvielas izmantošanu, kā apmierināt ostā noenkurotu kuģu vajadzības pēc elektroenerģijas.
            
            
               (3)Tā kā krasta elektroenerģijas izmantošana nerada tādas gaisu piesārņojošu vielu emisijas, kas saistītas ar flotes degvielas izmantošanu ostā noenkurotos kuģos, tā uzlabo apkārtnes gaisa kvalitāti ostas pilsētās. Tāpēc ir paredzams, ka samazinātā nodokļu likme veicinās Savienības vides, veselības un klimata politikas mērķu sasniegšanu.
            
            
               (4)Atļauja Itālijai piemērot samazinātu nodokļa likmi krasta elektroenerģijai nepārsniedz to, kas ir vajadzīgs, lai palielinātu šādas elektroenerģijas izmantošanu, jo elektroenerģijas ražošana kuģī vairākumā gadījumu joprojām būs konkurētspējīgāka alternatīva. Tā paša iemesla dēļ un arī tādēļ, ka šīs tehnoloģijas izplatība tirgū pagaidām ir visai neliela, šis pasākums tā darbības laikā diez vai radītu ievērojamus konkurences izkropļojumus, tādējādi tam nebūs negatīvas ietekmes uz iekšējā tirgus pareizu darbību.
            
            
               (5)Lai ostu un kuģu operatori, kā arī elektroenerģijas sadales un pārdales uzņēmumi varētu turpināt veicināt krasta elektroenerģijas izmantošanu, ir lietderīgi atļaut Itālijai piemērot samazinātu nodokļa likmi šāda veida elektroenerģijai.
            
            
               (6)Saskaņā ar Direktīvas 2003/96/EK 19. panta 2. punktu katrai saskaņā ar minēto noteikumu piešķirtajai atļaujai ir jābūt stingri ierobežotai laikā. Lai nodrošinātu, ka atļaujas termiņš ir pietiekami ilgs, un tādējādi neatturētu attiecīgos uzņēmējus no vajadzīgo investīciju veikšanas, ir lietderīgi piešķirt pieprasīto atļauju no 2021. gada 18. oktobra uz sešiem gadiem. Tomēr atļauju būtu jāpārtrauc piemērot no dienas, kad sāk piemērot jebkādus vispārīgus noteikumus par nodokļu atvieglojumiem krasta elektroenerģijai, ko Padome pieņēmusi saskaņā ar Līguma par Eiropas Savienības darbību 113. pantu vai citiem attiecīgiem noteikumiem, ja šādi noteikumi kļūst piemērojami pirms pieprasītās atļaujas piemērošanas beigu datuma.
            
            
               (7)Šis lēmums neskar Savienības noteikumu par valsts atbalstu piemērošanu,
            
            
               IR PIEŅĒMUSI ŠO LĒMUMU. 
            
         
         
            
               1. pants
            
            
               Itālijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, izņemot privātus izpriecu kuģus (“krasta elektroenerģija”), ar noteikumu, ka tiek ievēroti Direktīvas 2003/96/EK 10. pantā paredzētie minimālie nodokļu līmeņi.
            
            
               2. pants
            
            
               Šo lēmumu piemēro no 2021. gada 18. oktobra līdz 2027. gada 17. oktobrim.
            
            
               Taču, ja Padome, rīkojoties saskaņā ar Līguma par Eiropas Savienības darbību 113. pantu vai citiem attiecīgiem noteikumiem, nosaka vispārīgus noteikumus par nodokļa priekšrocībām krasta elektroenerģijai, šis lēmums zaudē spēku dienā, kurā stājas spēkā šie vispārīgie noteikumi.
            
            
               3. pants
            
            
               Šis lēmums ir adresēts Itālijas Republikai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 283, 31.10.2003., 51.–70. lpp.
               
               
                  
                     (2)
                  
                        Komisijas Ieteikums 2006/339/EK (2006. gada 8. maijs) par krasta elektroenerģijas pieslēguma izmantošanas veicināšanu kuģiem, kas piestājuši Kopienas ostās (OV L 125, 12.5.2006.).
               
               
                  
                     (3)
                  
                        Priekšlikums Padomes direktīvai, kas pārkārto Savienības noteikumus par nodokļu uzlikšanu energoproduktiem un elektroenerģijai (pārstrādāta redakcija), 14.7.2021., COM(2021) 563 final 2021/0213 (CNS).
               
               
                  
                     (4)
                  
                        Komisijas Regula (ES) Nr. 651/2014 (2014. gada 17. jūnijs), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (OV L 187, 26.6.2014., 1. lpp.).
               
               
                  
                     (5)
                  
                        Eiropas Parlamenta un Padomes Direktīva 2008/50/EK (2008. gada 21. maijs) par gaisa kvalitāti un tīrāku gaisu Eiropai (OV L 152, 11.6.2008., 1. lpp.).
               
               
                  
                     (6)
                  
                        Eiropas Parlamenta un Padomes Direktīva (ES) 2016/802 (2016. gada 11. maijs), ar ko paredz sēra satura samazināšanu konkrētiem šķidrā kurināmā veidiem (OV L 132, 21.5.2016., 58. lpp.).
               
               
                  
                     (7)
                  
                        Eiropas Parlamenta un Padomes Direktīva 2014/94/ES (2014. gada 22. oktobris) par alternatīvo degvielu infrastruktūras ieviešanu (OV L 307, 28.10.2014., 1. lpp.).
               
               
                  
                     (8)
                  
                        C(2014) 2231 final, 2014. gada 9. aprīlis.
               
               
                  
                     (9)
                  
                        Komisijas Ieteikums 2006/339/EK (2006. gada 8. maijs) par krasta elektroenerģijas pieslēguma izmantošanas veicināšanu kuģiem, kas piestājuši Kopienas ostās (OV L 125, 12.5.2006.).
               
               
                  
                     (10)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Stratēģiskie mērķi un rekomendācijas ES jūras transporta politikai 2018. gada perspektīvā”, COM(2009) 8 galīgā redakcija, 2009. gada 21. janvāris.
               
               
                  
                     (11)
                  
                        Skat. Eiropas Komisijas Vides ģenerāldirektorāta 2005. gada augusta ziņojumu “Service Contract Ship Emissions: Assignment, Abatement and Market-based Instruments, Task 2a – Shore-Side Electricity, August 2005, 
                  http://ec.europa.eu/environment/air/pdf/task2_shoreside.pdf
                   . Ir veikta izmaksu analīze par trim ostām: Gēteborgu (Zviedrija) un Džūno un Longbīču (ASV).
               
               
                  
                     (12)
                  
                        Kā piemēru Itālijas iestādes min, ka vidēja izmēra kuģim, kas aprīkots ar elektrosistēmām ar kopējo nominālo uzstādīto jaudu 200 kW, ekonomiskā priekšrocība, kas izriet no paredzētās akcīzes nodokļa likmes 0,5 EUR/MWh piemērošanas, ņemot vērā pašlaik piemērojamo valsts likmi un saprātīgu elektroenerģijas izmantošanas vienlaicīguma koeficientu, būtu tikai trīsdesmit euro, kas aprēķināti par visu dienu ostas piestātnē.
               
               
                  
                     (13)
                  
                        OV L 283, 31.10.2003., 51. lpp.